בס"ד
אי מיוחד בכרתים
הקוראים הוותיקים של מאמר זה כבר יודעים שהסיפורים המעניינים ביותר קורים בדרך כלל כאשר אני נמצא מעבר לים. דווקא שם, לא פעם, נשלחות אליי מן השמיים תובנות מיוחדות.
ואכן, כך קרה גם בשהות האחרונה שלי בכרתים שביוון.
במהלך הטיול הפלגנו לאי המכונה "אי המצורעים". האי נקרא כך משום שבעבר, כאשר אנשים נדבקו במחלת הצרעת, ומחשש שידביקו אנשים נוספים, הם נשלחו לאותו אי קטן השוכן מול חופי יוון. שם הוטל עליהם בידוד מוחלט מכל האנושות, כדי לרכז את החולים במקום אחד, ללא כל מגע עם אנשים בריאים.
כולם ידעו כיצד זה אמור להסתיים.
מאות חולים, המובלים למקום קטן ומבודד – הסוף כמעט שלא הותיר מקום לספק: מוות ודאי.
אך הסיפור שמאחורי אותו אי מעניק, לדעתי, השראה עצומה לכל אדם שמרגיש שהוא נמצא במצב קשה, כזה שנראה חסר פתרון.
אותם חולים, שנלקחו בכוח ממשפחותיהם, שרכושם ואף אזרחותם נשללו מהם, הגיעו אל האי בכאוס מוחלט. לא הייתה מערכת רפואית מסודרת, מערכת המים הייתה כושלת, והתנאים היו קשים מנשוא.
היה שם כמעט הכול... חוץ מדבר אחד, שהיה אולי החשוב מכולם: ייאוש.
הייאוש פשוט לא הגיע איתם.
הם היו מלאי תקווה, נחושים להילחם על חייהם ולהבריא.
אחד החולים לקח פיקוד על המצב, ובצעד אחר צעד החל להקים מאפס חברה קטנה שניהלה את חיי האי. אפילו גנרטור הם הצליחו להביא בדרך לא דרך.
עד כדי כך, שפעם אחת, כאשר בערים שממול הייתה הפסקת חשמל – דווקא אלו שנחשבו לחזקים ישבו בחושך, ואילו אלו שנחשבו לחולים ולמיועדים למות, נהנו מאור באי הקטן שלהם.
לתקווה שלהם לא היו גבולות.
הם המשיכו למצוא פתרונות כמעט לכל בעיה, ואמרו לעצמם: אנחנו בוחרים בחיים – עד שיימצא פתרון.
ואכן, לאחר מספר שנים פותחה האנטיביוטיקה הראשונה למחלה. החולים החלימו, חזרו לבתיהם, והסיפור שלהם הפך לאחד הסיפורים הידועים ביוון.
עד היום מפליגים אנשים לאותו אי כדי לשמוע את סיפורם של האנשים שנלחמו על החיים, ולא ויתרו – גם כשהכול נראה אבוד.
כשעמדתי שם, הרגשתי עד כמה המסר הזה עוצמתי.
לכל אדם יש את הרגע שבו מתחשק לו לוותר. לכל אחד יש את האתגר שנראה לו בלתי אפשרי.
אם יש אחד כזה מבין קוראי המאמר, אני מבקש ממנו לעצום לרגע את העיניים ולחזור שוב ושוב אל התמונה הזו:
אי בודד. רק אנשים חולים. כמעט בלי חשמל ומים. אין מקור פרנסה. האוכל בצמצום. העתיד לוט בערפל.
אבל יש דבר אחד שממלא את המקום כולו – המון תקווה.
מאמרי חז"ל אינם זקוקים לראיות מן המציאות כדי להיות אמת, אך סיפור כזה ממחיש היטב את דברי הגמרא המפורסמים:
"אֲפִילּוּ חֶרֶב חַדָּה מוּנַּחַת עַל צַוָּארוֹ שֶׁל אָדָם – אַל יִמְנַע עַצְמוֹ מִן הָרַחֲמִים."
שבת שלום.

